钦定古今图书集成/明伦汇编/官常典/第731卷 > 侯小叔
## 钦定古今图书集成/明伦汇编/官常典/第731卷 > 侯小叔

按《金史忠义传》：“小叔，河东县人，为河津水手。贞祐初，
籍充镇威军，以劳补官。元光元年，迁河中府判官，权
河东南路安抚副使。小叔尽护农民入城，以家财赏
战士，河中围解，迁治中，安抚如故。枢密院奏小叔才
能可用，权位轻，不足以威众，乞假符节。十二月，诏权
元帅左都监，便宜从事。提控吴德说小叔出降，叱出”
斩之。表兄张先从容言大兵势重，可出降以保妻子，
小叔怒谓先曰：“我舟人子，致身至此，何谓出降？”缚先
于柱而杀之，饭僧祭葬，以尽戚党之礼。顷之，枢密院
遣都监讹论与小叔议兵事，小叔出城与讹论会，石
天应乘之取河中府，作浮桥通陕西。小叔驻乐李山
寨，众兵毕会，夜半坎城以登，焚楼橹，火照城中，天应
大惊不知所为，尽弃辎重、牌印、马牛杂畜，死于双市
门。小叔烧绝浮桥，抚定其众。迁昭毅大将军，遥授孟
州防御使、同知府事，监军、安抚如故。二年正月，大元
军骑十万围河中，总帅讹可遣提控孙昌率兵五千，
枢密副使完颜塞不遣李仁智率兵三千，俱救河中。
小叔期以夜中鸣钲，内外相应。及期，小叔出兵战，昌
仁智不敢动，小叔敛众入城，围益急。众议出保山寨，
小叔曰：“去何之？”密遣经历官张思祖溃围出奔，告于
汴京。明日城破，小叔死，不得其尸。总帅讹可以河中
府推官籍阿外代小叔权右都监。枢密院奏小叔功
卓异，或疑尚在，遽令阿外代之，绝归向之路。至是，小
叔已亡四十馀日，中条诸寨无所统领，乃诏阿外权
领。宣宗思小叔功，下诏褒赠，切贵讹可不救河中之
罪。